Kommer oor ondersoek na Phiyega sloerRiah Phiyega. Foto: GCIS Die Suid-Afrikaanse Polisie-unie (Sapu) het Dinsdag sy kommer uitgespreek dat Riah Phiyega, die geskorste nasionale polisiekommissaris, se termyn tot ŉ einde kan kom nog voordat haar voortslepende dissiplinêre verhoor afgehandel is. Phiyega is verlede jaar deur pres. Jacob Zuma met volle betaling geskors. ŉ Kommissie van ondersoek wat die dood van 34 stakende Lonmin-mynwerkers, wat in Augustus 2012 deur die polisie by Marikana doodgeskiet is, ondersoek het, het aanbeveel dat Phiyega geskors word hangende ŉ ondersoek na haar bevoegdheid om haar amp te beklee. Die presidensie het destyds gesê die skorsing is ŉ tydelike maatreël totdat die ondersoek na Phiyega se bevoegdheid, bewerings van wangedrag en haar kapasiteit om haar amptelike pligte effektief uit te voer, afgehandel is. Phiyega het nie oproepe na haar selfoon beantwoord nie, maar Oscar Skommere, Sapu se woordvoerder, het gesê Phiyega is steeds geskors. “Ons hoop dat die kommissie tot ŉ gevolgtrekking sal kom voordat haar termyn verstryk,” het Skommere gesê. Hy het bygevoeg Phiyega se termyn verstryk volgende jaar. Sy is in Oktober 2015 geskors. Phiyega is in Junie 2012 aangestel om Bheki Cele op te volg. Cele is afgedank nadat ŉ presidensiële kommissie van ondersoek bevind het hy is onbevoeg om sy amp te beklee.